“หมอยง” คาดสิ้นปี ผู้ป่วย “โควิด” ทั่วโลกแตะ 90 ล้านคน ลุ้นผลลัพธ์พัฒนาวัคซีนเฟสสุดท้าย
“หมอยง ภู่วรวรรณ” ผู้เชี่ยวชาญด้านไวรัสวิทยา คาดสิ้นปี ผู้ป่วย “โควิด” ทั่วโลกแตะ 90 ล้านคน ลุ้นผลลัพธ์พัฒนาวัคซีนเฟสสุดท้าย
“หมอยง ภู่วรวรรณ” ผู้เชี่ยวชาญด้านไวรัสวิทยา คาดสิ้นปี ผู้ป่วย “โควิด” ทั่วโลกแตะ 90 ล้านคน ลุ้นผลลัพธ์พัฒนาวัคซีนเฟสสุดท้าย
24 พ.ย. 2563

ศาสตราจารย์ นพ.ยง ภู่วรวรรณ หัวหน้าโครงการวิจัยโรคอุบัติใหม่และอุบัติซ้ำ ศูนย์เชี่ยวชาญเฉพาะทางด้านไวรัสวิทยาคลินิก คณะแพทย์ศาสตร์ จุฬาลงกรณ์มหาวิทยาลัย กล่าวในงานเสวนา “โควิด-19 จะจบอย่างไร : What ‘s the End Game?” ว่า ในปัจจุบันถือว่าครบรอบ 1 ปี ที่โลกเรารู้จักโควิด-19 ซึ่งมีต้นตอมาจากพบเคสผู้ป่วยที่เป็นปอดบวม ในเมืองอู่ฮั่น ประเทศจีน เมื่อวันที่ 1 ธ.ค.62 และเชื่อว่าผู้ป่วยรายนี้ไม่ใช่ผู้ติดเชื้อรายแรก แต่น่าจะเป็นรุ่นที่ 4 ซึ่งคนไข้รายแรกน่าจะมีการติดเชื้อในช่วงเดือน ต.ค. หรือ พ.ย.62 ซึ่งการจะให้สืบค้นไปถึงผู้ป่วยรายแรกที่ติดเชื้อไวรัสโควิด-19 ในขณะนี้คงจะเป็นการยากมากแล้ว
อย่างไรก็ดี ความรุนแรงของโรคติดเชื้อไวรัสโควิด-19 นี้ พบว่าผู้ป่วยส่วนใหญ่ 80% จะแสดงอาการน้อย หรือแทบไม่มีอาการของโรคเลย ขณะที่อีก 20% ต้องเข้ารับการรักษาในโรงพยาบาล และในจำนวนนี้มีเพียง 3-5% ที่มีอาการหนักต้องรักษาใน ICU ซึ่งโดยภาพรวมแล้วมีผู้ป่วยที่เสียชีวิตจากโรคนี้ไม่เกิน 2% ดังนั้นจึงอาจเรียกได้ว่าความรุนแรงของโรคนี้ยังมีน้อยเมื่อเทียบกับโรคซาร์ส หรืออีโบล่า
“ถ้าโรคมันรุนแรงอย่างเช่น ซาร์ส หรืออีโบล่า ป่านนี้คงจบไปแล้ว จะไม่ระบาดไปได้มากเท่านี้ เพราะการที่โรคมีความรุนแรงน้อย จึงทำให้ผู้ป่วยที่ไม่รู้ตัวว่าเป็น มีการเดินทางข้ามประเทศ ซึ่งทำให้เกิดการแพร่กระจายเชื้อไปได้ และยากต่อการควบคุม เพราะมีอาการน้อย ซึ่งพบมากในผู้ป่วยที่เป็นโควิด” ศาสตราจารย์ นพ.ยง ระบุ
ศาสตราจารย์ นพ.ยง เชื่อว่าภายในสิ้นปี 63 จะมียอดผู้ติดเชื้อไวรัสโควิด-19 ทั่วโลกแตะ 90 ล้านคน ซึ่งขณะนี้การพัฒนาวัคซีนต้านไวรัสโควิด-19 กำลังอยู่ในเฟส 3 ซึ่งเป็นเฟสสุดท้ายที่ทดลองกับอาสาสมัคร โดยคาดว่าภายในสิ้นปีนี้จะมีผลลัพธ์ออกมาแน่นอนอย่างน้อย 6-7 ตัว แต่ทั้งนี้อาจเป็นการนำมาใช้ได้กับเคส Emergency Use ก่อนเท่านั้น ยังไม่ใช่การใช้โดยทั่วไป